xml version="1.0" encoding="UTF-8"?


Euroopa Liidu C 298/2019


| | | |
| --- | --- | --- |
| | | ISSN 1977-0898 |
| Euroopa Liidu Teataja | | C 298 |
| European flag | | |
| Eestikeelne väljaanne | Teave ja teatised | 62. aastakäik 3. september 2019 |

---

| | | |
| --- | --- | --- |
| Sisukord | | Lehekülg |
| | IV   Teave | |
| | TEAVE EUROOPA LIIDU INSTITUTSIOONIDELT, ORGANITELT JA ASUTUSTELT | |
| | Euroopa Parlament | |
| 2019/C 298/01 | [COSACi 61. täiskogu istung — 23.–25. juuni 2019, Bukarest — 61. COSACi seisukohad](http://publications.europa.eu/resource/uriserv/OJ.C_.2019.298.01.0001.01.EST.xhtml) | [1](#C_2019298ET.01000101.doc) |

---

| | |
| --- | --- |
| ET | |

---

IV Teave

TEAVE EUROOPA LIIDU INSTITUTSIOONIDELT, ORGANITELT JA ASUTUSTELT

Euroopa Parlament

| | | | |
| --- | --- | --- | --- |
| 3.9.2019 | ET | Euroopa Liidu Teataja | C 298/1 |

---

COSACI 61. TÄISKOGU ISTUNG —

23.–25. juuni 2019, Bukarest —

61. COSACi seisukohad

(2019/C 298/01)

1.   Euroopa Parlamendi valimised

| | | |
| --- | --- | --- |
| | 1.1 | COSAC väljendab heameelt 23.–26. mail 2019. aastal üheksandat korda toimunud Euroopa Parlamendi valimiste üle, mis kulgesid edukalt. COSAC võtab teadmiseks üldise valimisaktiivsuse, mis oli esimest korda 25 aasta jooksul Euroopa tasandil üle 50 %. |

| | | |
| --- | --- | --- |
| | 1.2 | COSAC märgib ühtlasi, et on vaja rohkem ühiseid jõupingutusi, et tuua kodanikud ELi otsustusprotsessile lähemale, mis aitab tulevikus saavutada veelgi suurema valimisaktiivsuse. Sel eesmärgil edendab COSAC suhete süvendamist liikmesriikide parlamentide ja vastvalitud Euroopa Parlamendi vahel, et Euroopa institutsioonid võtaksid oma tegevuses rohkem arvesse ELi kodanike ootusi. |

2.   Ühtekuuluvus – Euroopa ühisväärtus

| | | |
| --- | --- | --- |
| | 2.1 | COSAC peab ühtekuuluvuspoliitikat Euroopa projekti oluliseks sambaks ning tunnustab ühtekuuluvuspoliitika tulemusi investeeringute, majanduskasvu, töökohtade loomise ning sotsiaalse ja territoriaalse lähenemise valdkonnas. COSAC on seisukohal, et 2021.–2027. aasta mitmeaastane finantsraamistik peaks kajastama ELi pikaajalist arengustrateegiat. |

| | | |
| --- | --- | --- |
| | 2.2 | COSAC tuletab meelde, et ühtekuuluvuspoliitika on oluline Euroopa lisaväärtus, millega väljendatakse piirkondadevahelist solidaarsust, asetatakse kodanikud kesksele kohale ja mis ühest küljest inspireerib Euroopa Liidu tegevust ning teisest küljest saab sellest kasu ning mille eeldus on piisav ja jätkusuutlik rahastamine. |

| | | |
| --- | --- | --- |
| | 2.3 | COSAC nõuab edasisi jõupingutusi kõikidel tasanditel, et vähendada erinevusi ELis, sealhulgas äärepoolseimates piirkondades, et tagada sotsiaalne areng ja kõrge elatustase, edendada ühenduvust ja digiteerimist, ergutada innovatsiooni ja ettevõtlust, tõhustada tööstusstrateegiat ning luua turvalisem ja rohelisem keskkond. |

3.   Euroopa Liidu rahvusvaheliste kaubandussuhete väljavaated – Euroopa Liidu ja Ühendkuningriigi tulevased suhted seoses Brexitiga

| | | |
| --- | --- | --- |
| | 3.1 | COSAC tuletab meelde, et EL on praegu enam kui 80 maailma riigi suurim kaubanduspartner ning on seisukohal, et kaubandus on jõukuse loomiseks hädavajalik, kui see toimub avatud ja õiglastel alustel. |

| | | |
| --- | --- | --- |
| | 3.2 | COSAC toetab Maailma Kaubandusorganisatsiooni reformimist, et suurendada tõhusust ja läbipaistvust ning suutlikkust lahendada 21. sajandil esilekerkivaid probleeme. COSAC pooldab riikidevahelises suhtluses mitmepoolsust, sealhulgas kaubanduse valdkonnas. COSAC mõistab hukka ühepoolsed kaubandusmeetmed, kuna neil on negatiivne mõju majanduskasvule ja riikidevahelistele usalduslikele suhetele. |

| | | |
| --- | --- | --- |
| | 3.3 | COSAC väljendab heameelt ELi püüdluste üle kasutada uusi majanduslikke võimalusi ning innustab Euroopa Komisjoni hindama, jätkama ja pidama läbirääkimisi vabakaubanduslepingute sõlmimiseks Aafrika, Aasia, Põhja- ja Lõuna-Ameerika riikide ja piirkondadega, samuti Austraalia ja Uus-Meremaaga. |

| | | |
| --- | --- | --- |
| | 3.4 | COSAC rõhutab vajadust tasakaalustatud ELi kaubanduspoliitika järele, milles võetakse arvesse mitte ainult ühtse turu avamist peamistele maailma tasandi partneritele, vaid ka vajadust kehtestada vastastikkuse eeskirjad, eelkõige riigihangetele juurdepääsuks, ELi sotsiaalsete ja keskkonnastandardite säilitamiseks ning Euroopa ettevõtete konkurentsivõime säilitamiseks kõigis sektorites, sealhulgas põllumajanduses. Ühtse turu kaitsmine on oluline ning eeldab meetmeid ELi mittekuuluvatest riikidest pärit dumpinguhinnaga ja subsideeritud importkauba vastu. |

| | | |
| --- | --- | --- |
| | 3.5 | Samuti kutsub COSAC üles uute kaubanduslepingute üle läbirääkimiste pidamisel ja uute kaubanduslepingute rakendamisel edendama, austama ja kaitsma Euroopa põhiväärtusi, nagu demokraatia ja õigusriik, inim- ja sotsiaalsed õigused, ning Pariisi kliimakokkuleppest tulenevaid keskkonna- ja kliimameetmeid, geograafilisi tähiseid, tervishoidu, toiduohutust ja loomade heaolu. COSAC rõhutab eelkõige vajadust võidelda ksenofoobia, rassismi ja antisemitismi vastu. |

| | | |
| --- | --- | --- |
| | 3.6 | COSAC tuletab meelde, et Euroopa Komisjoni pädevus kaubanduse valdkonnas annab ELile väga tugeva läbirääkimispositsiooni kolmandate riikide suhtes, ning nõuab samal ajal kaasavamat kaubanduse tegevuskava, milles võetaks arvesse liikmesriikide ja nende parlamentide seisukohti. |

| | | |
| --- | --- | --- |
| | 3.7 | COSAC võtab teadmiseks ELi ja Šveitsi vahel institutsioonilist raamistikku käsitleva lepingu üle peetud läbirääkimiste tulemused ning kahepoolsete suhete tähtsust arvestades kutsub osalisi üles jõudma konsensuseni. |

| | | |
| --- | --- | --- |
| | 3.8 | COSAC rõhutab Atlandi-üleste kaubandussuhete tähtsust ja vajadust neid suhteid veelgi parandada. Sellega seoses võtab COSAC teadmiseks ELi nõukogu otsuse, milles märgitakse, et EL peaks vabakaubanduslepingute üle läbirääkimisi pidama ainult Pariisi kliimakokkuleppe osalistega, ja millega kuulutatakse aegunuks läbirääkimisjuhised Atlandi-ülese kaubandus- ja investeerimispartnerluse (TTIP) kohta, kuid millega antakse Euroopa Komisjonile luba alustada Ameerika Ühendriikidega läbirääkimisi tööstuskaupade tollimaksude kaotamise lepingu üle. |

| | | |
| --- | --- | --- |
| | 3.9 | COSAC mõistab hukka eksterritoriaalse mõjuga ühepoolsete majandus- ja kaubandussanktsioonide süstemaatilise kehtestamise. Sel põhjusel toetab COSAC ELi jõupingutusi, et võidelda selliste sanktsioonide tagajärgedega, mis mõjutavad ELi ühtsust ja pädevusi. |

| | | |
| --- | --- | --- |
| | 3.10 | Kuivõrd Ühendkuningriik otsustab EList lahkuda, nõuab COSAC Brexiti-järgseid priviligeeritud kaubandussuhteid, mille aluseks on väljaastumisleping ning Ühendkuningriigi ja ELi tulevasi suhteid käsitlev deklaratsioon, ja rõhutab ühtlasi vajadust säilitada ühtse turu terviklikkus, nelja vabaduse lahutamatus ning tagada, et Ühendkuningriik täidab oma rahalised kohustused ELi ees. |

4.   Euroopa haridusruum – ühtse turu ümberkujundamist ja tugevdamist ajendav tegur

| | | |
| --- | --- | --- |
| | 4.1 | COSAC tuletab meelde, et kõik haridus- ja koolitussüsteemid ELis peavad kaasas käima tehnoloogia arenguga, vastama tööturu ootustele, säilitades samal ajal tervikliku hariduse olemusliku väärtuse, ning valmistama nooremaid põlvkondi ette tuleviku kõrgelt kvalifitseeritud töökohtade ja innovatsioonipõhise ettevõtluse jaoks. Neljanda tööstusrevolutsiooni alguses on haridus ja koolitus olulised, et suurendada jõukust ja Euroopa majanduse konkurentsivõimet ning muuta ühtne turg kohaks, kus kõige innovatiivsemad ettevõtted leiavad kõige parema väljaõppega tööjõudu. |

| | | |
| --- | --- | --- |
| | 4.2 | Aluslepingute õigusraamistikust tulenevalt tunnustab COSAC riiklike ja piirkondlike instantside pädevust hariduse ja koolituse valdkonnas ning soovitab tõhustatud koostööd ELi, selle liikmesriikide ja kõigi asjaomaste föderaalüksuste vahel, et rajada digiajastu ja uute tehnoloogiate nõuetele vastav kaasav, paindlik, terviklik ja kvaliteetne hariduskeskkond. |

| | | |
| --- | --- | --- |
| | 4.3 | COSAC on seisukohal, et ühtse turu tugevdamise ja süvendamise alus on kõrgetasemeline ja võrreldav hariduse ja digitaaloskuste tase kogu ELis ning ühine raamistik elektrooniliste sertifikaatide tunnustamise lihtsustamiseks. |

| | | |
| --- | --- | --- |
| | 4.4 | COSAC väljendab heameelt jõupingutuste üle, mis on tehtud selleks, et luua 2025. aastaks Euroopa haridusruum, ja kutsub Euroopa Komisjoni üles andma uut hoogu elukestva õppe raamistikule, edendades eelkõige teabevahetust ja toetades Euroopa ametite tegevuskavasid, ning rõhutab vajadust rahastada pedagoogika alaseid teadusuuringuid. |

| | | |
| --- | --- | --- |
| | 4.5 | Järgides põhimõtet, et haridussüsteemide kujundamine toimub liikmesriikide vastutusel, nõuab COSAC kutseõppe, liikuvuse, noorte tööhõive ja noorte ettevõtluse toetamiseks meetmete võtmist, mille raames käsitletaks eelkõige koolist tööellu üleminekuga kaasnevaid probleeme, töötataks välja praktikantidele mõeldud Erasmuse programm ning kohandataks koolitus- ja haridussüsteemid digiajastu ja tehisintellekti arenguga. |

| | | |
| --- | --- | --- |
| | 4.6 | COSAC peab oluliseks edendada teaduse, tehnoloogia, inseneeria ja matemaatika valdkonna haridust, ettevõtlussektori suuremat kaasamist digiõppesse kõigil tasanditel ning avaliku ja erasektori partnerluse edendamist kõrgtehnoloogia valdkonna (nt kosmoseteadus ja kvantarvutid) alases hariduses. |

| | | |
| --- | --- | --- |
| | 4.7 | COSAC kutsub riiklikke ja piirkondlikke parlamente üles tegema kindlaks parimad tavad ja neid vahetama, et arendada välja paindlikud, kaasavad ja kvaliteetsed haridus- ja koolitussüsteemid ning kohandada Euroopa haridusruum digitaalse ja tehnoloogilise arenguga, eelkõige tuginedes Euroopa ülikoolide projektile, mis soodustab ülikoolide alt-üles-põhimõttel loodavate võrgustike arendamist kogu ELis. |

| | | |
| --- | --- | --- |
| | 4.8 | COSAC kutsub riiklikke ja piirkondlikke parlamente üles jälgima ELi arutelusid hariduse, koolituse ja kultuuri teemal ning ergutama oma riigi valitsusi hoidma neid teemasid päevakorras olulisel kohal. |

5.   Innovatsioonil, tehnoloogilisel arengul ja sotsiaalsel mõjul põhinev majandus – parlamentide roll ELi uue majanduse edendamisel

| | | |
| --- | --- | --- |
| | 5.1 | COSAC rõhutab vajadust tagada läbipaistval poliitilisel dialoogil ning majanduslikel, sotsiaalsetel, õiguslikel ja eetilistel hinnangutel põhinevad õigusaktid, mis suudaksid digi- ja tehnoloogiaajastul innovatsiooniga sammu pidada ja seda ergutada. |

| | | |
| --- | --- | --- |
| | 5.2 | COSAC peab ühtse turu jaoks väga oluliseks tehnoloogia arengut ja tehisintellekti, mis annab Euroopa majandusele ülemaailmses konkurentsis märkimisväärse eelise, mistõttu see nõuab ühist ja ühtlustatud õiguslikku lähenemisviisi, mis oleks kooskõlas subsidiaarsuse põhimõttega. |

| | | |
| --- | --- | --- |
| | 5.3 | COSAC kutsub Euroopa Komisjoni üles seadma uuel ametiajal prioriteediks tehnoloogia arengu ja eelkõige tehisintellekti, et innustada, korraldada ja kiirendada kõiki vajalikke konsultatsioone neis valdkondades, ning esitama asjakohased ettepanekud, et vältida õigusraamistiku lünki uue tehnoloogia valdkonnas. |

| | | |
| --- | --- | --- |
| | 5.4 | COSAC on seisukohal, et tehnoloogia arengust ja eelkõige tehisintellektist peaks inimestele tõusma kasu, mitte kahju. Tehnoloogia ja tehisintellekti arengut tuleb juhtida ning see peab olema taskukohane ja usaldusväärne ning nende kasutamine peaks olema arukas, sidus ja läbipaistev, mille puhul järgitakse täielikult individuaalseid ja kollektiivseid õigusi ja kohustusi. |

| | | |
| --- | --- | --- |
| | 5.5 | Kuna tehnoloogia arengu ja eelkõige tehisintellektiga kaasnevad nii riskid kui ka võimalused, tuletab COSAC meelde vajadust tagada, et tehnoloogia areng ja eelkõige tehisintellekt vastaksid täielikult kodanike vajadustele, ning nõuab ulatuslikke meetmeid, et leevendada nende mõju tööturule ja nende sekkuvat olemust. Erilist tähelepanu tuleks pöörata kasutajate, tarbijate ja töötajate õigustele, sotsiaalkindlustusmaksetele ning uutele kutsekvalifikatsioonidele ja tööstusstrateegiatele. |

| | | |
| --- | --- | --- |
| | 5.6 | COSAC on seisukohal, et subsidiaarsuse ja proportsionaalsuse kontroll on asjakohane ka uute tehnoloogiate reguleerimisel, ning kutsub parlamente ja Euroopa Komisjoni üles tagama väärtusahelate õiglase rahastamise kogu ELis ja ergutama seda, et edendada sotsiaalset ja poliitilist dialoogi ning suurendada usaldust uute tehnoloogiate vastu. |

6.   Subsidiaarsus ja proportsionaalsus

| | | |
| --- | --- | --- |
| | 6.1 | COSAC väljendab taas oma kindlat huvi subsidiaarsuse ja proportsionaalsuse kontrolli mehhanismide edasise arendamise vastu ning soovib, et ELi institutsioonid parandaksid jätkuvalt selle kahe põhimõtte kohaldamist, sest need annavad institutsioonide tegevusele suurema demokraatliku legitiimsuse. |

| | | |
| --- | --- | --- |
| | 6.2 | COSAC kutsub parlamente üles kasutama kooskõlas aluslepingutega täielikult ära subsidiaarsuse ja proportsionaalsuse kontrolli menetlustega pakutavad võimalused ning toetama Euroopa institutsioonidega peetava poliitilise dialoogi parandamist, suurendades seeläbi ELi poliitika läbipaistvust ja tuues inimesed ELile lähemale. Sellega seoses väljendab COSAC soovi, et Euroopa Komisjoni järgmine president ja Euroopa Ülemkogu järgmine eesistuja muudaksid oma olulises töös põhiväärtuseks ELi otsustusprotsessi demokraatliku vastutuse ja läbipaistvuse. |

| | | |
| --- | --- | --- |
| | 6.3 | COSAC kutsub Euroopa Komisjoni, Euroopa Parlamenti ja ELi nõukogu üles jõudma kiiresti kokkuleppele, et arvata jõulupühad, uus aasta ja lihavõttepühad põhjendatud arvamuste esitamiseks ettenähtud kaheksanädalasest tähtajast välja. |

| | | |
| --- | --- | --- |
| | 6.4 | COSAC tunnustab Euroopa Komisjoni teatist „Subsidiaarsuse ja proportsionaalsuse põhimõtte rolli suurendamine ELi poliitikakujundamises“ ja eelkõige meetmeid, mis puudutavad subsidiaarsust ja proportsionaalsust käsitlevat ühisseisukohta ning piirkondlike ja kohalike omavalitsuste suuremat kaasamist ELi poliitikakujundamise protsessi. COSAC väljendab samuti heameelt selle üle, et seda teemat arutati 15.–16. novembril 2018. aastal Austria eesistumise ajal Bregenzis toimunud subsidiaarsuse konverentsil. COSAC kordab, kui oluline on kutsuda riikide parlamente ja Euroopa Parlamenti aktiivselt osalema aruteludes selle üle, kuidas suurendada subsidiaarsuse ja proportsionaalsuse põhimõtte osakaalu ELi poliitikakujundamises. |

| | | |
| --- | --- | --- |
| | 6.5 | COSAC nõuab ambitsioonikat lähenemisviisi, et tugevdada uue institutsioonilise tsükli jooksul ELi poliitikakujundamise protsessis riikide parlamentide rolli. |

---